ກະຊວງ ຖວທ ຫາລືຄົ້ນຄວ້າແນວຄິດ ປະທານ ໄກສອນ ພົມວິຫານ ກ່ຽວກັບວຽກງານຖະແຫລງຂ່າວ
by Soulivone | Mar 10, 2022 | News
ວັນທີ 10 ມີນາ 2022 ນີ້, ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ(ຖວທ) ຈັດກອງປະຊຸມປຶກສາຫາລືຄົ້ນຄວ້າແນວຄິດ ປະທານ ໄກສອນ ພົມວິ ຫານ ກ່ຽວກັບວຽກງານຖະແຫລງຂ່າວ ໂດຍການເປັນປະທານຂອງ ທ່ານ ໂພສີ ແກ້ວມະນີວົງ ຮອງລັດຖະມົນຕີກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ, ມີບັນດາຫົວໜ້າກົມ, ຫົວໜ້າສະຖາບັນ ແລະ ອະດີດການນໍາກະຊວງ ຖວທ ແລະ ຜູ້ຕາງໜ້າຈາກສະຖາບັນການເມືອງ-ການປົກຄອງແຫ່ງຊາດ ເຂົ້າຮ່ວມ.
ການປຶກສາຫາລືວຽກງານດັ່ງກ່າວ, ປະກອບມີຫລາຍຫົວຂໍ້ສໍາຄັນ ເປັນຕົ້ນ ຫົວຂໍ້ ປະທານ ໄກສອນ ພົມວິຫານ ກັບການສ້າງພື້ນຖານຂ່າວສານ ປະຕິວັດ ຢູ່ປະເທດເຮົາ; ແນວຄິດປະທານ ໄກສອນ ພົມວິຫານ ກ່ຽວກັບວຽກງານໂຄສະນາຂ່າວສານໃນໄລຍະໃໝ່; ແນວຄິດປະທານ ໄກສອນ ພົມວິຫານ ກ່ຽວກັບພະນັກງານຂ່າວສານ; ແນວຄິດປະທານ ໄກສອນ ພົມວິຫານ ກ່ຽວກັບວິທີຂຽນຂ່າວ; ແນວຄິດປະທານ ໄກສອນ ພົມວິຫານ ກ່ຽວກັບຈັນຍາບັນນັກຂ່າວ ແລະ ແນວຄິດປະທານ ໄກສອນ ພົມວິຫານ ກ່ຽວກັບການນໍາໃຊ້ພາຫະນະທັນສະໄໝ ເຂົ້າໃນວຽກງານສື່ມວນຊົນ.
ໂອກາດນີ້, ຜູ້ເຂົ້າຮ່ວມກໍໄດ້ປະກອບຄໍາເຫັນໃສ່ບາງຫົວຂໍ້ຄົ້ນຄວ້າ ໂດຍໄດ້ຍົກໃຫ້ເຫັນ ແນວຄິດປະທານ ໄກສອນ ພົມວິຫານ ຕໍ່ວຽກງານໂຄສະນາ ເພື່ອປຸກລະດົມຂົນ ຂວາຍທົ່ວສັງຄົມ ປະກອບສ່ວນເຂົ້າໃນການຕໍ່ສູ້ຈັກກະພັດຜູ້ຮຸກຮານ ເພື່ອປົດປ່ອຍປະເທດຊາດ ຢູ່ເຂດປົດປ່ອຍໄລຍະກ່ອນປີ 1975, ແນວຄິດຕໍ່ວຽກງານພັກ-ພະນັກງານຂະແໜງ ຖະແຫລງຂ່າວ, ສື່ມວນຊົນ ໃນໄລຍະປົກປັກຮັກສາ ແລະ ພັດທະນາປະເທດຊາດ, ໄລຍະຫລັງຈາກສໍາເລັດການປົດປ່ອຍຊາດ ປະຊາທິປະໄຕ, ໄລຍະຮໍາບາດແຜສົງຄາມ ແລະ ແນວຄິດຕໍ່ວຽກງານໂຄສະນາ ປຸກລະດົມຂະບວນການ ໃນໄລຍະປ່ຽນແປງໃໝ່ ຮອບດ້ານ ແລະ ມີຫລັກການຂອງພັກ.
ຂ່າວ: ສຸພາສະຫວັນ
ພາບ: ເກດສະໜາ